b'\n_START_ARTICLE_\nVeikko Lavi\n_START_SECTION_\nLapsuus ja nuoruus\n_START_PARAGRAPH_\nVeikko Lavin vanhemmat olivat Wilhelm (Ville) Lavi ja Ida Maria Sepp\xc3\xa4. Veikko oli perheen kahdeksasta lapsesta toiseksi nuorin. Ville Lavin is\xc3\xa4 Matti Lavi (ent. St\xc3\xa5hlberg) oli ollut Kotkan seudulla tunnettu keksij\xc3\xa4 ja arkkiveisujen sepitt\xc3\xa4j\xc3\xa4. Ville Lavi ty\xc3\xb6skenteli muun muassa poliisikonstaapelina ja taaplarina Hallan sahalla Kotkassa. H\xc3\xa4n toimi viimeiset vuotensa kansakoulun vahtimestarina. Lavit olivat vahvasti uskonnollisia ja is\xc3\xa4nmaallisia, ja pojat olivat mukana suojeluskuntien toiminnassa. Veikko Lavin lapsuuden aikaisiin yst\xc3\xa4viin kuuluivat n\xc3\xa4yttelij\xc3\xa4 Kullervo Kalske sek\xc3\xa4 Harmony Sisters -trion muodostaneet Maire, Raija ja Vera Valtonen._NEWLINE_Veikko Lavi asui lapsuutensa ja nuoruutensa Kotkan Hovinsaarella Nilssonin talossa. Monet h\xc3\xa4nen lauluistaan ja kirjoistaan kuvaavat satamakaupungin ihmisten el\xc3\xa4m\xc3\xa4\xc3\xa4, ja suuri osa laulujen tarinoista pohjautuu h\xc3\xa4nen omiin kokemuksiinsa. Kouluvuosina h\xc3\xa4n oli toisaalta pelle, toisaalta herkk\xc3\xa4 runojen kirjoittaja. Lavin harrastuksiinsa kuuluivat kuorolaulu, teatteri ja lehtikirjoittelu. H\xc3\xa4n ei ollut kiinnostunut koulunk\xc3\xa4ynnist\xc3\xa4, ja h\xc3\xa4n sai kuusivuotisesta kansakoulusta heikon p\xc3\xa4\xc3\xa4st\xc3\xb6todistuksen. H\xc3\xa4n keskeytti ammattikoulun puusepp\xc3\xa4linjan ja vietti Kotkassa levotonta el\xc3\xa4m\xc3\xa4\xc3\xa4. Lavi kunnostautui kuitenkin urheilussa, erityisesti kuulanty\xc3\xb6nn\xc3\xb6ss\xc3\xa4, mutta vammat katkaisivat uran. H\xc3\xa4nen enn\xc3\xa4tyksens\xc3\xa4 kuulanty\xc3\xb6nn\xc3\xa4ss\xc3\xa4 oli 1930-luvun alussa ty\xc3\xb6nnetty 14,87 metri\xc3\xa4, joka oli viidenneksi paras tulos koko Suomessa. Avioliitto Sylvi Hakulin kanssa 1939 toi vakautta el\xc3\xa4m\xc3\xa4\xc3\xa4n. Perheen ainoa lapsi, tyt\xc3\xa4r Maija syntyi Sylvi Lavin ollessa evakkomatkalla Lapualla joulukuussa 1939._NEWLINE_Lavi ty\xc3\xb6skenteli jonkin aikaa puutavara-alalla. H\xc3\xa4n aloitti vuonna 1938 Suomen Sahateollisuuskoulussa. Ik\xc3\xa4istens\xc3\xa4 nuorten miesten tavoin h\xc3\xa4n joutui talvisotaan, jossa haavoittui k\xc3\xa4teen. My\xc3\xb6hemmin h\xc3\xa4n jatkoi kesken j\xc3\xa4\xc3\xa4neit\xc3\xa4 opintojaan ja valmistui sahateknikoksi 1943. Jatkosodan aikana h\xc3\xa4n oli v\xc3\xa4lill\xc3\xa4 t\xc3\xb6iss\xc3\xa4 sahalla ja vakuutustenmyyj\xc3\xa4n\xc3\xa4, v\xc3\xa4lill\xc3\xa4 armeijassa. Sodan loppupuolella Lavi joutui vankilaan tapeltuaan junassa sotilaspoliisin kanssa. H\xc3\xa4nen osittain omael\xc3\xa4m\xc3\xa4kerrallinen sotamuistelunsa on romaani Sankaripinnari._NEWLINE_Sodan j\xc3\xa4lkeen Lavi sai sahateknikon koulutuksesta t\xc3\xa4yden hy\xc3\xb6dyn, kun ala py\xc3\xb6ri suurella teholla. H\xc3\xa4n ty\xc3\xb6skenteli esimerkiksi Lapissa ja esiintyi ty\xc3\xb6ns\xc3\xa4 ohella kuplettilaulajana. Muutaman vuoden p\xc3\xa4\xc3\xa4st\xc3\xa4 Lavit palasivat Kotkaan, ja Sylvi el\xc3\xa4tti perhett\xc3\xa4 ompeluty\xc3\xb6ll\xc3\xa4. Lavi halusi my\xc3\xb6s jatkaa urheilu-uraansa, mutta se katkesi lopullisesti h\xc3\xa4nen katkaistuaan vuonna 1949 jalkansa jalkapallo-ottelussa Lahdessa._NEWLINE_Vuoden 1948 eduskuntavaaleissa Lavi pyrki kansanedustajaksi Radikaalisen Kansanpuolueen listoilta Kymen vaalipiiriss\xc3\xa4. H\xc3\xa4n edusti radikaalien puheenjohtajaa Ernesti Hentusta vastustanutta suuntausta. Menestys j\xc3\xa4i vaatimattomaksi. Lavi itse muisteli saaneensa hieman yli 200 \xc3\xa4\xc3\xa4nt\xc3\xa4; todellisuudessa Radikaalisen Kansanpuolueen kaksi ehdokasta \xe2\x80\x93 Lavin ohella Ernesti Hentusen sihteerin \xc3\xa4iti, sairaanhoitaja Toini Rihlas \xe2\x80\x93 saivat Kymen vaalipiiriss\xc3\xa4 yhteens\xc3\xa4 vain 28 \xc3\xa4\xc3\xa4nt\xc3\xa4. Lavi ei ottanut ehdokkuuttaan alun perink\xc3\xa4\xc3\xa4n kovin vakavasti. Hentuseen ja Radikaaliseen Kansanpuolueeseen suhtauduttiin yleisesti v\xc3\xa4h\xc3\xa4tellen. Lavi liittyi puolueeseen er\xc3\xa4\xc3\xa4n Helsingin rautatieasemalla tapaamansa Hentusen agentin houkuttelemana; Hentusen itsens\xc3\xa4 Lavi tapasi vain kerran t\xc3\xa4m\xc3\xa4n pyyt\xc3\xa4ess\xc3\xa4 h\xc3\xa4nelt\xc3\xa4 runoja julkaisemaansa Totuuden Torvi -lehteen.\n_START_SECTION_\nTaiteilijauran alku\n_START_PARAGRAPH_\nVuonna 1948 Lavi huomasi lehdest\xc3\xa4 sosialidemokraattisen Ty\xc3\xb6v\xc3\xa4en Ohjelmapalvelun ilmoituksen, jossa tarjottiin ty\xc3\xb6t\xc3\xa4 mieluiten omaa ohjelmistoa esitt\xc3\xa4v\xc3\xa4lle kuplettilaulajalle. Ilmoituksen perusteella h\xc3\xa4n osallistui koelaulutilaisuuteen, jossa laulajia oli kuuntelemassa ja arvioimassa Reino Helismaa. Asia ei johtanut tulokseen eik\xc3\xa4 h\xc3\xa4n p\xc3\xa4\xc3\xa4ssyt yrityksist\xc3\xa4\xc3\xa4n huolimatta levytt\xc3\xa4m\xc3\xa4\xc3\xa4n Fazerille._NEWLINE_Lavi solmi vuonna 1949 levytyssopimuksen Westerlundin kanssa ja t\xc3\xa4m\xc3\xa4n lopetettua levytuotantonsa h\xc3\xa4n siirtyi Levytukulle. N\xc3\xa4in Lavista tuli levylaulaja ja esiintyv\xc3\xa4 taiteilija, ja h\xc3\xa4n saavutti suuren suosion erityisesti lauluillaan \xe2\x80\x9dTavallinen rellu\xe2\x80\x9d, \xe2\x80\x9dKotkan Kerttu\xe2\x80\x9d ja \xe2\x80\x9dGabriel\xe2\x80\x9d. \xe2\x80\x9dKotkan Kerttu\xe2\x80\x9d oli loppuvuodesta 1951 kes\xc3\xa4\xc3\xa4n 1952 saakka eniten Lauantain toivotut levyt -konserteissa soineita kappaleita, ja se nousi alkuvuoden 1952 levymyyntitilaston toiselle sijalle.  \xe2\x80\x9dTavallinen rellu\xe2\x80\x9d taas soi samaan aikaan monet kerrat etenkin Mets\xc3\xa4radiossa. Laulu \xe2\x80\x9dMies Mekkonen\xe2\x80\x9d oli parodia ristiriitaisia tunteita her\xc3\xa4tt\xc3\xa4neest\xc3\xa4 silloisesta p\xc3\xa4\xc3\xa4ministerist\xc3\xa4 Urho Kekkosesta ja \xe2\x80\x9dGabriel\xe2\x80\x9d tunnetusta huijarirakastajasta Ruben Oskar Auervaarasta. N\xc3\xa4ilt\xc3\xa4 vuosilta on per\xc3\xa4isin my\xc3\xb6s \xe2\x80\x9dLaulajan testamentti\xe2\x80\x9d. Lavi itse s\xc3\xa4velsi n\xc3\xa4ihin aikoihin vain v\xc3\xa4h\xc3\xa4n; h\xc3\xa4nen teksteihins\xc3\xa4 tekiv\xc3\xa4t s\xc3\xa4vellyksi\xc3\xa4 muun muassa Viljo Yl\xc3\xb6nen, Pentti Viherluoto ja Veikko Ahvenainen. Kuplettitekstien tekij\xc3\xb6ist\xc3\xa4 Lavin esikuvia olivat erityisesti J. Alfred Tanner, Rafael Ramstedt ja Tatu Pekkarinen, joista h\xc3\xa4n ehti tavata henkil\xc3\xb6kohtaisesti Ramstedtin ja Pekkarisen._NEWLINE_Vuosina 1951\xe2\x80\x931956 Lavi levytti yhteens\xc3\xa4 viitisenkymment\xc3\xa4 laulua, joista muutama oli kokonaan muiden tekemi\xc3\xa4 (esimerkiksi Usko Kempin \xe2\x80\x9dPalokunnan iltamissa\xe2\x80\x9d ja Lauri Jauhiaisen \xe2\x80\x9dLumikki ja j\xc3\xa4tk\xc3\xa4t\xe2\x80\x9d). Jo 1920-luvun lopulla kirjoittamansa \xe2\x80\x9dTavallinen rellu\xe2\x80\x9d -laulun vuoksi Lavi joutui liitetyksi 1950-luvun rillumareihuumoriin, johon h\xc3\xa4n ei kuitenkaan omien sanojensa mukaan ollut koskaan erityisemmin ihastunut. Useimmat h\xc3\xa4nen levyns\xc3\xa4 joutuivat siksi Yleisradion silloisessa luokittelussa C-luokkaan eli k\xc3\xa4yt\xc3\xa4nn\xc3\xb6ss\xc3\xa4 esityskieltoon. Humorististen rallien lis\xc3\xa4ksi Lavin ensimm\xc3\xa4isten levytysten joukkoon mahtui muunkinlaisia kappaleita, kuten tunteikas \xe2\x80\x9dKotisaareni\xe2\x80\x9d, duuris\xc3\xa4vellajistaan huolimatta surulliset \xe2\x80\x9dLauantai-ilta kannella\xe2\x80\x9d ja \xe2\x80\x9dMeripoika ja merenneito\xe2\x80\x9d, rellun el\xc3\xa4m\xc3\xa4n synkki\xc3\xa4 puolia kuvaileva \xe2\x80\x9dTumma poika\xe2\x80\x9d sek\xc3\xa4 hulttiopojan katumuksesta ja itseruoskinnasta kertova \xe2\x80\x9d\xc3\x84idin laulu\xe2\x80\x9d. _NEWLINE_Lavi oli p\xc3\xa4\xc3\xa4toimisena laulajana vuosina 1951\xe2\x80\x931954, jolloin h\xc3\xa4n teki asuinpaikastaan Kouvolasta k\xc3\xa4sin kiertueita syksyst\xc3\xa4 kev\xc3\xa4\xc3\xa4seen ja tanssilavakeikkoja kes\xc3\xa4isin. Aluksi h\xc3\xa4n kiersi haitaristi Veikko Ahvenaisen kanssa ymp\xc3\xa4ri Suomea. Kun kahden Veikon yhteisty\xc3\xb6 p\xc3\xa4\xc3\xa4ttyi, Lavi kokosi oman L\xc3\xb6ys\xc3\xa4ranteet-yhtyeens\xc3\xa4 ja esiintyi sen kanssa l\xc3\xa4hinn\xc3\xa4 Kymenlaaksossa. Omien laulujensa lis\xc3\xa4ksi Lavi imitoi tunnettuja laulajia laatien n\xc3\xa4iden kappaleisiin my\xc3\xb6s omat parodiset sanoituksensa; parhaimmillaan h\xc3\xa4n matki pariakymment\xc3\xa4 laulajaa. L\xc3\xb6ys\xc3\xa4ranteiden kanssa h\xc3\xa4n esiintyi ainoana Kymenlaaksosta kelpuutettuna laulajana Ty\xc3\xb6v\xc3\xa4en Ohjelmapalvelun tilaisuuksissa; h\xc3\xa4net aiemmin hyl\xc3\xa4nnyt Reino Helismaa ei ollut en\xc3\xa4\xc3\xa4 toimiston palveluksessa.\n_START_SECTION_\nUnohduksen vuodet\n_START_PARAGRAPH_\n1950-luvun puoliv\xc3\xa4lin tienoilla \xc3\xa4\xc3\xa4nilevyj\xc3\xa4 ostavan yleis\xc3\xb6n suosio k\xc3\xa4\xc3\xa4ntyi levyjen tuontis\xc3\xa4\xc3\xa4nn\xc3\xb6stelyn purkamisen my\xc3\xb6t\xc3\xa4 ulkomaisiin iskelmiin, ja Lavi joutui monien muiden aikaisempien suosikkien \xe2\x80\x93 mm. Georg Malmst\xc3\xa9nin, Henry Theelin ja Erkki Junkkarisen \xe2\x80\x93 tavoin sivuun levymarkkinoilta. Hieman my\xc3\xb6hemmin iltama- ja kiertueperinne kuihtui television aloitettua voittokulkunsa. My\xc3\xb6s Lavi itse oli alkanut v\xc3\xa4sy\xc3\xa4 kiertueisiin ja toisten laulajien imitointi oli rasittanut h\xc3\xa4nen \xc3\xa4\xc3\xa4nt\xc3\xa4\xc3\xa4n. Kev\xc3\xa4\xc3\xa4ll\xc3\xa4 1954 Lavi lopetti Lappiin suuntautuneen kiertueensa kesken ja perui kaikki my\xc3\xb6hemm\xc3\xa4t, etuk\xc3\xa4teen sovitut keikkansa. Vuosina 1954\xe2\x80\x931956 Lavi teki viel\xc3\xa4 muutamia levytyksi\xc3\xa4 Levytukun Triola-levymerkille yhti\xc3\xb6n tuotantop\xc3\xa4\xc3\xa4llik\xc3\xb6n Olavi Virran toimiessa levytysten johtajana. _NEWLINE_Lopetettuaan esiintyv\xc3\xa4n taiteilijan uransa Lavi asettui asumaan Kotkan l\xc3\xa4helle Kymiin ja perusti kanalan. K\xc3\xa4yt\xc3\xa4nn\xc3\xb6ss\xc3\xa4 kanalan hoito j\xc3\xa4i Sylvi Lavin vastuulle Veikon ollessa samaan aikaan talvisin erilaisissa h\xc3\xa4t\xc3\xa4aput\xc3\xb6iss\xc3\xa4, silloin kun niit\xc3\xa4 oli kunnalta saatavissa, ja kes\xc3\xa4isin uitossa Kymijoella. Lavin omien sanojen mukaan h\xc3\xa4nen fyysinen kuntonsa koheni n\xc3\xa4in\xc3\xa4 vuosina kuitenkin niin, ett\xc3\xa4 h\xc3\xa4n jaksoi my\xc3\xb6hemmin viel\xc3\xa4 ik\xc3\xa4miehen\xc3\xa4 tehd\xc3\xa4 laulukeikkoja. Vaikka Lavi ei vuosikausiin saanut yht\xc3\xa4k\xc3\xa4\xc3\xa4n lauluaan julkisuuteen, h\xc3\xa4n kirjoitteli niit\xc3\xa4 jatkuvasti p\xc3\xb6yt\xc3\xa4laatikkoon; esimerkiksi "V\xc3\xa4\xc3\xa4r\xc3\xa4n vitosen" sanat syntyiv\xc3\xa4t er\xc3\xa4\xc3\xa4ll\xc3\xa4 polkupy\xc3\xb6r\xc3\xa4matkalla uittoty\xc3\xb6maalta kotiin._NEWLINE_Vuonna 1959 toimittaja Veikko Ennala kirjoitti Karhula-lehteen artikkelin otsikolla "Kotkan Kertun is\xc3\xa4". Juttu ei kertonut "Kotkan Kerttu" -laulun sanoittajasta ja esitt\xc3\xa4j\xc3\xa4st\xc3\xa4 Veikko Lavista, vaan kappaleen s\xc3\xa4velt\xc3\xa4j\xc3\xa4st\xc3\xa4 Viljo Yl\xc3\xb6sest\xc3\xa4. Lavi j\xc3\xa4rkyttyi ja suuttui asiasta perinpohjaisesti. Toisaalta viel\xc3\xa4 tuohon aikaan laulujen sanoittajat eiv\xc3\xa4t saaneet Teostolta lainkaan korvauksia levytetyist\xc3\xa4 lauluista toisin kuin s\xc3\xa4velt\xc3\xa4j\xc3\xa4t._NEWLINE_Lavi oli poissa julkisuudesta lukuun ottamatta paikallislehtiin kirjoittamiaan pakinoita l\xc3\xa4hes koko 1960-luvun alun. Samaan aikaan h\xc3\xa4n veti Ty\xc3\xb6v\xc3\xa4en Urheiluliittoon kuuluneen Kymin Kisa-Veikkojen urheilujoukkueita ja ohjasi paikallisen ty\xc3\xb6v\xc3\xa4enopiston laulukerhoa ja n\xc3\xa4ytelm\xc3\xa4piiri\xc3\xa4. Kananhoidossa Sylvi ja Veikko Lavi menestyiv\xc3\xa4t niin hyvin, ett\xc3\xa4 voittivat vuonna 1962 valtakunnallisen kanatalouskilpailun toisen palkinnon. Vuoden 1964 kunnallisvaaleissa Lavi oli sitoutumattomana ehdokkaana Kymin kunnanvaltuustoon Keskustan listoilla, mutta valtuustopaikka j\xc3\xa4i yhden \xc3\xa4\xc3\xa4nen p\xc3\xa4\xc3\xa4h\xc3\xa4n. Lavi oli 1960-luvun k\xc3\xa4\xc3\xa4ntyess\xc3\xa4 lopuilleen kadonnut suuren yleis\xc3\xb6n muistista jo siin\xc3\xa4 m\xc3\xa4\xc3\xa4rin, ett\xc3\xa4 vain harva en\xc3\xa4\xc3\xa4 tiesi h\xc3\xa4nest\xc3\xa4. Tosin toimittaja ja itsekin kuplettien esitt\xc3\xa4j\xc3\xa4n\xc3\xa4 tunnettu Arttu Suuntala oli soitellut radio-ohjelmassaan Veitikka silm\xc3\xa4kulmassa 1960-luvun puoliv\xc3\xa4liss\xc3\xa4 joitakin Lavin levyj\xc3\xa4.\n_START_SECTION_\nUusi suosio\n_START_PARAGRAPH_\nMusiikkitoimittajana Yleisradiossa ty\xc3\xb6skennellyt, kansanperinteest\xc3\xa4 kiinnostunut Pekka Gronow l\xc3\xb6ysi Lavin vanhat levyt 1960-luvun lopussa radiotalon kellarista. Levyt her\xc3\xa4ttiv\xc3\xa4t h\xc3\xa4nen mielenkiintonsa. Niinp\xc3\xa4 h\xc3\xa4n k\xc3\xa4vi tapaamassa lauluntekij\xc3\xa4\xc3\xa4 t\xc3\xa4m\xc3\xa4n kotona Kymiss\xc3\xa4. Gronowille paljastui, ett\xc3\xa4 Lavilla oli valmiina runsaasti uutta levytett\xc3\xa4v\xc3\xa4ksi sopivaa materiaalia. Kun tuotantop\xc3\xa4\xc3\xa4llikk\xc3\xb6 Toivo K\xc3\xa4rki kutsui Lavin levytt\xc3\xa4m\xc3\xa4\xc3\xa4n Finnlevylle, t\xc3\xa4m\xc3\xa4 palasi vuonna 1968 levystudioon ja teki yhteiskunnallisesti ajankohtaisen laulun "Kaljahanat aukes". Seuraavana vuonna ilmestyi h\xc3\xa4nen ensimm\xc3\xa4inen albuminsa, joka sis\xc3\xa4lsi niin unohduksen vuosina syntyneit\xc3\xa4 uusia lauluja kuin my\xc3\xb6s tuoreita versioita h\xc3\xa4nen vanhoista ralleistaan. Laulaja nousi uudelleen suosioon sek\xc3\xa4 tekem\xc3\xa4ll\xc3\xa4 uusia lauluja ett\xc3\xa4 levytt\xc3\xa4m\xc3\xa4ll\xc3\xa4 vanhoja laulujaan. Vuonna 1970 Scandia-Musiikki julkaisi Pekka Gronowin toimittaman kokoelmalevyn, jolla oli 14 Lavin levytyst\xc3\xa4 1950-luvulta. Lavi luopui kanafarmarin urasta ja jatkoi taiteilijanuraansa. Noihin aikoihin h\xc3\xa4n muutti perheineen Haminaan. Lavi levytti Finnlevylle 1970-luvun ajan, sen j\xc3\xa4lkeen Discophon-yhti\xc3\xb6lle. Uutta l\xc3\xa4pimurtoa seurannut suosio kesti aina taiteilijan kuolemaan asti. Vuonna 1994 h\xc3\xa4n esiintyi my\xc3\xb6s Aki Kaurism\xc3\xa4en elokuvassa Pid\xc3\xa4 huivista kiinni, Tatjana. Vuonna 1974 sai Langinkosken kes\xc3\xa4teatterissa ensiesityksens\xc3\xa4 Lavin kirjoittama kolmin\xc3\xa4yt\xc3\xb6ksinen n\xc3\xa4ytelm\xc3\xa4 "Langinkosken laulu", jonka aiheena oli keisari Aleksanteri III:n vierailu Kymin Lankilassa vuonna 1894._NEWLINE_Lavin tunnettuja hittej\xc3\xa4 olivat muun muassa "V\xc3\xa4\xc3\xa4r\xc3\xa4 vitonen", "Silakka-apajalla", "Tukilis\xc3\xa4-jenkka", "Sukuvika \xe2\x80\x93 suksi ei luista", "Laulajan testamentti", "El\xc3\xa4m\xc3\xa4ni kronikka" ja "Ota l\xc3\xb6ysin rantein". Monet h\xc3\xa4nen henkil\xc3\xb6kuvansa, esimerkiksi "Limperin Hilma", "Takarivin Taavi", "Turvelinko" ja "Yk\xc3\xa4 l\xc3\xa4hti", olivat Peter von Baghin mukaan tarinoita jopa kokonaisesta el\xc3\xa4m\xc3\xa4st\xc3\xa4: nopeita sivalluksia nuoruuden unelmiin, sitten kuvauksia armottomasta ja kiitosta vaille j\xc3\xa4\xc3\xa4v\xc3\xa4st\xc3\xa4 ty\xc3\xb6st\xc3\xa4, pelipanoksista, jollaisista syntyy is\xc3\xa4nmaan vauraus. "Balladi Willy Heinzista" oli kertomus saksalaisesta Sutelassa vuonna 1918 kaatuneesta Willy Heinzista, sodan j\xc3\xa4rjett\xc3\xb6myyden uhrista, joka joutui pelinappulaksi keisarien ja kenraalien suunnitelmissa; t\xc3\xa4m\xc3\xa4 balladi laajeni vuonna 1980 kokonaiseksi kansalaissotaa k\xc3\xa4sittelev\xc3\xa4ksi laulusarjaksi "Punaiset ja valkoiset". Yksi Lavin kantaa ottavista lauluista on "Pienyritt\xc3\xa4jien puolesta", joka nosti esiin maan "todelliset proletaarit".  Rallilla "Leningradin reissu" Lavi irvaili Leningradiin suuntautuneelle "votkaturismille". "Tangokuningas" taas oli Lavin my\xc3\xb6t\xc3\xa4tunnon- ja kunnianosoitus uransa silloin jo lopettaneelle, niin sanotun sensaatiolehdist\xc3\xb6n kaltoin kohtelemalle Olavi Virralle.  _NEWLINE_Omien laulujensa lis\xc3\xa4ksi Lavi lauloi 1970-luvun alussa levylle my\xc3\xb6s niin sanottuja "isojen poikien lauluja" eli kaksimielisi\xc3\xa4 sanoituksia sis\xc3\xa4lt\xc3\xa4vi\xc3\xa4 vanhoja kansanlauluja, jotka saivat suurta suosiota varsinkin niin sanotun kansan keskuudessa. Kokoelman ensimm\xc3\xa4ist\xc3\xa4 osaa myytiin yli 60\xc2\xa0000 kappaletta. Lavi oli levykokonaisuuksien ainoa esitt\xc3\xa4j\xc3\xa4, joka esiintyi omalla nimell\xc3\xa4\xc3\xa4n, koska oman n\xc3\xa4kemyksens\xc3\xa4 mukaan h\xc3\xa4nen \xc3\xa4\xc3\xa4nens\xc3\xa4 olisi kuitenkin tunnistettu. N\xc3\xa4it\xc3\xa4 lauluja Lavi ei kuitenkaan koskaan suostunut laulamaan omissa lavaesiintymisiss\xc3\xa4\xc3\xa4n. Levyn ideoija oli Pekka Gronow, joka sai my\xc3\xb6s tuotantop\xc3\xa4\xc3\xa4llikk\xc3\xb6 Toivo K\xc3\xa4rjen innostumaan asiasta. Lavin vanha yst\xc3\xa4v\xc3\xa4 Palle (Reino Palmroth) kuitenkin paheksui kirjeess\xc3\xa4\xc3\xa4n "isojen poikien laulujen" levytt\xc3\xa4mist\xc3\xa4, koska levytyssopimus Finnlevyn kanssa ei h\xc3\xa4nen mielest\xc3\xa4\xc3\xa4n edellytt\xc3\xa4nyt "laulamaan pornoa k\xc3\xa4skyst\xc3\xa4": "Sellaisesta t\xc3\xa4ytyy voida kielt\xc3\xa4yty\xc3\xa4, ettei menet\xc3\xa4 omaa imageaan". Toivo K\xc3\xa4rki puolestaan joutui asiasta esimiehens\xc3\xa4 kauppaneuvos Roger Lindbergin ankaraan puhutteluun. Samoihin aikoihin ilmestynyt Lavin oma albumi j\xc3\xa4i jupakan vuoksi varsin v\xc3\xa4h\xc3\xa4lle huomiolle._NEWLINE_Lavi levytti itse suurimman osan lauluistaan, mutta h\xc3\xa4n kirjoitti lauluja my\xc3\xb6s muille. Muun muassa Anneli Saariston hitti "Evakon laulu", joka syrj\xc3\xa4ytti "Karjalan kunnailla" -laulun karjalaisten toivekappaleen paikalta, on kokonaan Lavin k\xc3\xa4sialaa. Lis\xc3\xa4ksi hupiryhm\xc3\xa4 Songilo on levytt\xc3\xa4nyt uuden version Lavin hitist\xc3\xa4 "Sukuvika \xe2\x80\x93 suksi ei luista". Lavin pitk\xc3\xa4aikaisen yst\xc3\xa4v\xc3\xa4n Tapio Rautavaaran levytt\xc3\xa4m\xc3\xa4 "Ruusuja lurjukselta" on Lavin sanoittama ja Pentti Viherluodon s\xc3\xa4velt\xc3\xa4m\xc3\xa4. Toisaalta Rautavaara antoi Laville aiheen h\xc3\xa4nen s\xc3\xa4velt\xc3\xa4m\xc3\xa4\xc3\xa4ns\xc3\xa4, sanoittamaansa ja levytt\xc3\xa4m\xc3\xa4\xc3\xa4ns\xc3\xa4 "Sentraali-Sannaan". Lavi sanoitti yhdess\xc3\xa4 Juha Vainion kanssa Vainion esitt\xc3\xa4m\xc3\xa4n kappaleen "Siit\xc3\xa4 on jo aikaa". Viimeiseksi j\xc3\xa4\xc3\xa4neelle levylleen Lavi otti mukaan Juha Vainion pojan Ilkka Vainion kirjoittaman laulun "Paperihattu". _NEWLINE_Lavi sai valtion taiteilijael\xc3\xa4kkeen vuonna 1975 toisena suomalaisena kevyen musiikin edustajana Olavi Virran j\xc3\xa4lkeen. _NEWLINE_Lavi loukkaantui vakavasti marraskuussa 1980 sattuneessa auto-onnettomuudessa, eik\xc3\xa4 h\xc3\xa4nen liikuntakykyns\xc3\xa4 palautunut sen j\xc3\xa4lkeen koskaan t\xc3\xa4ysin ennalleen. Hein\xc3\xa4kuussa 1983 Lavi koki liev\xc3\xa4n kasvohalvauksen, joka heikensi h\xc3\xa4nen puhekyky\xc3\xa4\xc3\xa4n. Alkuvuonna 1989 Lavi sai vakavan muistutuksen el\xc3\xa4m\xc3\xa4n rajallisuudesta jouduttuaan sairaalaan aivoverenkiertoh\xc3\xa4iri\xc3\xb6n vuoksi. Vain hieman my\xc3\xb6hemmin Sylvi Lavi joutui loppuel\xc3\xa4m\xc3\xa4kseen \xe2\x80\x93 liki 20 vuodeksi \xe2\x80\x93 py\xc3\xb6r\xc3\xa4tuoliin ep\xc3\xa4onnistuneen selk\xc3\xa4leikkauksen j\xc3\xa4lkeen.\n_START_SECTION_\nViimeiset vuodet\n_START_PARAGRAPH_\nJouluksi 1990 ilmestyi sata Lavin laulua sis\xc3\xa4lt\xc3\xa4nyt laulukirja Tunteella ja huumorilla. Lavi julkaisi 1990-luvulla viel\xc3\xa4 kaksi albumia solmittuaan syksyll\xc3\xa4 1991 viisivuotisen levytyssopimuksen Ilkka Vainion johtaman Audiovox Records -levy-yhti\xc3\xb6n kanssa. Albumeilla h\xc3\xa4nen taustayhtyeen\xc3\xa4\xc3\xa4n oli Solistiyhtye Suomi, jonka johtaja ja basisti Pekka Hartonen sovitti kappaleet. Kev\xc3\xa4\xc3\xa4ll\xc3\xa4 1992 ilmestyneen albumin "Tunnen kuuluvani t\xc3\xa4h\xc3\xa4n maahan" avauskappale "Ota l\xc3\xb6ysin rantein", joka oli laulavan sosiaalipoliitikon lohdutus lamasta k\xc3\xa4rsiv\xc3\xa4lle Suomelle, nousi yleis\xc3\xb6n suursuosikiksi ja voitti television Levyraadin. Kyseess\xc3\xa4 oli Lavin kolmas voitto Levyraadissa; aiemmat voittokappaleet olivat olleet "Takarivin Taavi" ja "Evakon laulu". Syyskes\xc3\xa4ll\xc3\xa4 1994 ilmestynyt albumi "P\xc3\xa4iv\xc3\xa4 kerrallaan", jonka nauhoitus oli 82-vuotiaalle Laville jo kova urakka, sis\xc3\xa4lsi tuttuun tapaan niin syv\xc3\xa4llisi\xc3\xa4 ja el\xc3\xa4m\xc3\xa4\xc3\xa4 pohdiskelevia lauluja kuin reippaita ja humoristisia rallejakin. Albumin historiallinen helmi oli Lavin jo 1920-luvun lopulla sepitt\xc3\xa4m\xc3\xa4 ralli "Uusi ihminen", jonka h\xc3\xa4n oli ehtinyt v\xc3\xa4lill\xc3\xa4 unohtaakin._NEWLINE_Tammikuussa 1993 kuoli Lavin ik\xc3\xa4toveri, h\xc3\xa4nen kansakoulun aikainen luokkatoverinsa ja h\xc3\xa4nen ensimm\xc3\xa4isen menestyskautensa aisapari, harmonikansoittaja Viljo Yl\xc3\xb6nen. Lavin kiertueiden vakituiseksi s\xc3\xa4est\xc3\xa4j\xc3\xa4ksi ja h\xc3\xa4nen autonkuljettajakseen tuli 1970-luvun puoliv\xc3\xa4lin aikoihin harmonikansoittaja Pertti Husu, joka ty\xc3\xb6skenteli p\xc3\xa4\xc3\xa4toimisesti Haminan palomestarina. Nuoruudessaan kes\xc3\xa4ll\xc3\xa4 1954 Husu oli p\xc3\xa4\xc3\xa4ssyt s\xc3\xa4est\xc3\xa4m\xc3\xa4\xc3\xa4n Olavi Virtaa t\xc3\xa4m\xc3\xa4n esiintyess\xc3\xa4 h\xc3\xa4nen kotiseudullaan Miehikk\xc3\xa4l\xc3\xa4ss\xc3\xa4, kun Virran yhtyeen harmonikansoittaja Matti Viljanen oli yll\xc3\xa4tt\xc3\xa4en sairastunut. Husu muisteli, ett\xc3\xa4 viimeinen h\xc3\xa4nen s\xc3\xa4est\xc3\xa4m\xc3\xa4ns\xc3\xa4 Lavin keikka oli Kirkkonummen Veikkolassa elokuussa 1994. Viimeinen dokumentoitu Lavin esiintyminen tapahtui Viialan vanhainkodissa kes\xc3\xa4kuussa 1993. _NEWLINE_Parin viimeisen elinvuotensa aikana Lavia olivat alkaneet vaivata yh\xc3\xa4 uudelleen toistuneet verenkiertoh\xc3\xa4iri\xc3\xb6t ja huimauskohtaukset. Er\xc3\xa4\xc3\xa4n sellaisen, aiempia vakavamman j\xc3\xa4lkeen kev\xc3\xa4\xc3\xa4ll\xc3\xa4 1996 Lavi vietiin varmuuden vuoksi toipumaan sairaalaan, jossa h\xc3\xa4n n\xc3\xa4ytti aluksi virkistyv\xc3\xa4n. Lavi kuoli Haminan sairaalassa toukokuun 23. p\xc3\xa4iv\xc3\xa4n vastaisena y\xc3\xb6n\xc3\xa4. H\xc3\xa4nen p\xc3\xb6yt\xc3\xa4laatikoistaan kuoleman j\xc3\xa4lkeen l\xc3\xb6ytyneet viimeiset laulujen luonnokset osoittivat, ett\xc3\xa4 monet ideat olivat j\xc3\xa4\xc3\xa4neet pahasti kesken ja jo melko sekaviksi yritelmiksi. Lavin viimeisin\xc3\xa4 vuosinaan luonnostelema romaani Varat\xc3\xb6iden vanki j\xc3\xa4i keskener\xc3\xa4iseksi._NEWLINE_Veikko ja Sylvi Lavi on haudattu Haminan Hietakyl\xc3\xa4n hautausmaalle. Samaan hautaan on haudattu my\xc3\xb6s heid\xc3\xa4n tytt\xc3\xa4rens\xc3\xa4 Maija, joka asui 1970-luvun alusta l\xc3\xa4htien Espanjassa ja kuoli pari vuotta is\xc3\xa4ns\xc3\xa4 j\xc3\xa4lkeen.\n_START_SECTION_\nHenkil\xc3\xb6- ja taiteilijakuva\n_START_PARAGRAPH_\nLavin lapsuuteen ajoittunut Suomen itsen\xc3\xa4istyminen ja sit\xc3\xa4 seurannut sis\xc3\xa4llissota vaikuttivat suuresti h\xc3\xa4nen varhaisiin kokemuksiinsa. Lavi halusi olla aina heikon ihmisen puolella. Sek\xc3\xa4 oman el\xc3\xa4m\xc3\xa4ns\xc3\xa4 ett\xc3\xa4 oman sukupolvensa kovista kokemuksista huolimatta Lavi oli optimisti. H\xc3\xa4n osasi yhdist\xc3\xa4\xc3\xa4 taitavalla tavalla koko tuotannossaan syv\xc3\xa4n inhimillisyyden ja el\xc3\xa4m\xc3\xa4nmy\xc3\xb6nteisen asenteen \xe2\x80\x93 tai kuten h\xc3\xa4n itse asian ilmaisi: "Huumoria tunteella". Aloittamansa rakkauslaulut Lavi sanoi aina heitt\xc3\xa4neens\xc3\xa4 roskakoriin. My\xc3\xb6sk\xc3\xa4\xc3\xa4n yht\xc3\xa4\xc3\xa4n tukkipoikalaulua Lavi ei tehnyt, koska mets\xc3\xa4- ja uittoty\xc3\xb6l\xc3\xa4isten arki oli h\xc3\xa4nen omien kokemustensa perusteella todellisuudessa jotakin aivan muuta kuin millaiseksi se oli esitetty Toivo K\xc3\xa4rjen ja Reino Helismaan ralleissa._NEWLINE_Lavi oli pitk\xc3\xa4\xc3\xa4n kotikaupungissaan Kotkassa henkil\xc3\xb6, josta monet eiv\xc3\xa4t pit\xc3\xa4neet. Vasemmistolaiset muistivat h\xc3\xa4net nuorena riidanhaluisena suojeluskuntalaisena, joka usein tappeli vasemmistopuolueiden kannattajien kanssa. Oikeistolaisia \xc3\xa4rsyttiv\xc3\xa4t Lavin tempaukset sota-aikana. Sodan j\xc3\xa4lkeen h\xc3\xa4n joutuikin etsim\xc3\xa4\xc3\xa4n t\xc3\xb6it\xc3\xa4 muualta Suomesta._NEWLINE_Lavi hoiti ty\xc3\xb6ns\xc3\xa4 hyvin ollessaan ty\xc3\xb6njohtajana sahalla. Muissa ty\xc3\xb6paikoissa h\xc3\xa4net muistetaan laiskana ty\xc3\xb6ntekij\xc3\xa4n\xc3\xa4, jolle usein annettiin jokin helppo teht\xc3\xa4v\xc3\xa4, jossa h\xc3\xa4n olisi mahdollisimman v\xc3\xa4h\xc3\xa4n h\xc3\xa4iri\xc3\xb6ksi muille. Toisaalta monet ty\xc3\xb6toverit hyv\xc3\xa4ksyiv\xc3\xa4t Lavin, koska h\xc3\xa4n piristi heid\xc3\xa4n ty\xc3\xb6p\xc3\xa4iv\xc3\xa4\xc3\xa4ns\xc3\xa4 hauskoilla tarinoillaan ja lauleskelullaan. Lavi hy\xc3\xb6dynsi ty\xc3\xb6paikoilla toisten h\xc3\xa4nelle kertomia kokemuksia my\xc3\xb6hemmin; useat Lavin laulut kertovat k\xc3\xb6yhien ja v\xc3\xa4h\xc3\xa4n koulutettujen ty\xc3\xb6l\xc3\xa4isten el\xc3\xa4m\xc3\xa4st\xc3\xa4._NEWLINE_Nuoruudenaikaisten urheilijayst\xc3\xa4vien mukaan Lavi oli mit\xc3\xa4 puhdasverisin yksil\xc3\xb6lajien mies eik\xc3\xa4 lainkaan joukkuepelaaja. My\xc3\xb6s taiteilijavuosinaan h\xc3\xa4n oli oman tiens\xc3\xa4 kulkija, vaikka vaikuttikin toisinaan sosiaaliselta ja vilkkaalta seuramiehelt\xc3\xa4. Lavin laulujen pohjalta Takink\xc3\xa4\xc3\xa4nt\xc3\xa4j\xc3\xa4-kabareen vuonna 1996 kirjoittaneiden Jaakko Salon ja Jukka Virtasen mukaan Lavi erosi toisesta kotkalaisesta lauluntekij\xc3\xa4st\xc3\xa4 Juha Vainiosta oleellisesti sik\xc3\xa4li, ett\xc3\xa4 Lavin laulujen perustyyppein\xc3\xa4 olivat yksin\xc3\xa4iset suomalaiset miehet \xe2\x80\x93 joskus my\xc3\xb6s naiset \xe2\x80\x93, kun taas Vainion laulujen sankarit kuuluivat yleens\xc3\xa4 porukoihin._NEWLINE_Lavin 1970-luvulta l\xc3\xa4htien saavuttama menestys oli myrkky\xc3\xa4 osalle h\xc3\xa4nen sukulaisistaan. Sylvi Lavi kertoi miehens\xc3\xa4 l\xc3\xa4hetelleen Helsingiss\xc3\xa4 asuneelle sisarelleen ja t\xc3\xa4m\xc3\xa4n l\xc3\xa4heisille vapaalippuja konsertteihinsa, joihin n\xc3\xa4m\xc3\xa4 eiv\xc3\xa4t koskaan tulleet. He eiv\xc3\xa4t my\xc3\xb6sk\xc3\xa4\xc3\xa4n ostaneet Lavin levyj\xc3\xa4 ja sulkivat radion aina kun sielt\xc3\xa4 alkoi kuulua h\xc3\xa4nen laulujaan._NEWLINE_Harmonikkataiteilija Veikko Ahvenainen, jonka kanssa Lavi teki laajoja kiertueita 1950-luvun alkuvuosina ja joka s\xc3\xa4velsi useita t\xc3\xa4m\xc3\xa4n lauluja, on muistellut, ett\xc3\xa4 Lavilla \xe2\x80\x93 kuten monella muullakin taiteilijalla \xe2\x80\x93 oli ongelmia itsetuntonsa suhteen. Muutaman kaljan otettuaan Lavi saattoi valittaa sit\xc3\xa4, ettei h\xc3\xa4n ole tarpeeksi hyv\xc3\xa4 esiintyj\xc3\xa4, ja toisaalta sit\xc3\xa4, ett\xc3\xa4 ihmiset kadehtivat h\xc3\xa4nt\xc3\xa4 ja yritt\xc3\xa4v\xc3\xa4t koko ajan painaa h\xc3\xa4nt\xc3\xa4 maahan. Ahvenaisella olikin t\xc3\xa4ysi ty\xc3\xb6 saada Lavi vakuuttuneeksi t\xc3\xa4m\xc3\xa4n omista kyvyist\xc3\xa4. Alkoholi vaikutti my\xc3\xb6s siten, ett\xc3\xa4 Lavi saattoi esityksen aikana unohtaa sanat ja j\xc3\xa4\xc3\xa4d\xc3\xa4 suu auki kesken s\xc3\xa4keist\xc3\xb6n, jolloin Ahvenainen jatkoi salamannopeasti ja my\xc3\xb6s Lavi sai j\xc3\xa4lleen sanoista kiinni. Ahvenaisen mukaan n\xc3\xa4in sattui kymmeni\xc3\xa4 kertoja ja yleis\xc3\xb6 luuli sen kuuluvan asiaan. _NEWLINE_Lavin l\xc3\xa4heiset korostivat h\xc3\xa4nen voimakkaasti kaksijakoista persoonaansa, joka ei paljastunut suurelle yleis\xc3\xb6lle: H\xc3\xa4ness\xc3\xa4 kamppailivat herkk\xc3\xa4 ja tunteellinen Toivo ja rehvakas, ajoittain jopa karkea Veikko. Veikko viihtyi joukon keskipisteen\xc3\xa4, mutta Toivo vet\xc3\xa4ytyi mielell\xc3\xa4\xc3\xa4n omiin oloihinsa. Viimeisin\xc3\xa4 vuosina Toivo olisi jo ollut valmis vet\xc3\xa4ytym\xc3\xa4\xc3\xa4n vanhuuden lepoon, kun taas Veikon mieli paloi viel\xc3\xa4 esiintymislavoille. Lavi my\xc3\xb6nsi itse, ettei h\xc3\xa4n pystynyt herkkyytens\xc3\xa4 vuoksi matkustamaan lentokoneella eik\xc3\xa4 katsomaan laskuvarjohyppy\xc3\xa4. Sen sijaan esiintymislavalla h\xc3\xa4nelle ei koskaan tullut neurooseja. Lentopelkonsa vuoksi Lavi joutui hylk\xc3\xa4\xc3\xa4m\xc3\xa4\xc3\xa4n lukuisat amerikansuomalaisilta tulleet esiintymispyynn\xc3\xb6t._NEWLINE_Lavi kirjoitti 1980-luvulla muutaman romaanin, jotka kuvasivat h\xc3\xa4nen lapsuutensa ja nuoruutensa Kotkaa. Suuri osa Lavin laulujen ja kertomusten hahmoista on todellisia ihmisi\xc3\xa4, vaikka nimiss\xc3\xa4 ja asiayhteyksiss\xc3\xa4 tekij\xc3\xa4 k\xc3\xa4yttikin taiteilijan vapautta. Moniin lauluihinsa Lavi sai aiheen my\xc3\xb6s yleis\xc3\xb6n kirjeist\xc3\xa4 ja puhelinsoitoista, sanomalehtien yleis\xc3\xb6nosastoista tai muusikkoyst\xc3\xa4vilt\xc3\xa4\xc3\xa4n. Laulun "K\xc3\xa4rp\xc3\xa4sten peitt\xc3\xa4m\xc3\xa4t silm\xc3\xa4t" Lavi kirjoitti n\xc3\xa4hty\xc3\xa4\xc3\xa4n televisiosta n\xc3\xa4lkiintyneen afrikkalaisen pikkupojan, joka ei jaksanut edes h\xc3\xa4tist\xc3\xa4\xc3\xa4 k\xc3\xa4rp\xc3\xa4si\xc3\xa4 silmist\xc3\xa4\xc3\xa4n._NEWLINE_Lavi sai nauttia suurimmasta suosiostaan vasta i\xc3\xa4kk\xc3\xa4\xc3\xa4n\xc3\xa4, 60-80-vuotiaana. Menestys lievitti jonkin verran unohduksen vuosina patoutunutta katkeruutta. H\xc3\xa4n ei olisi halunnut lopettaa laulukeikoilla k\xc3\xa4ymist\xc3\xa4, vaikka se alkoi jo k\xc3\xa4yd\xc3\xa4 vanhan miehen voimille. Viimeisin\xc3\xa4 aikoinaan h\xc3\xa4n kierteli esiintym\xc3\xa4ss\xc3\xa4 l\xc3\xa4hinn\xc3\xa4 Kotkan ja Haminan seuduilla esimerkiksi vanhainkodeissa. _NEWLINE_Lavi oli haastattelijoille ja el\xc3\xa4m\xc3\xa4kerrantekij\xc3\xb6ille hankala tapaus, sill\xc3\xa4 monet tarinat joita h\xc3\xa4n kertoi el\xc3\xa4m\xc3\xa4st\xc3\xa4\xc3\xa4n eiv\xc3\xa4t pit\xc3\xa4neet lainkaan paikkaansa. Lavin puheissa oli usein my\xc3\xb6s paljon liioittelua, jota h\xc3\xa4nen taustamuusikkonsa ja muut h\xc3\xa4net tunteneet kutsuivat "Lavi-lis\xc3\xa4ksi".\n_START_SECTION_\nMuiden tulkintoja Lavista\n_START_PARAGRAPH_\nJuice Leskinen teki 1980-luvulla ainakin Kotkan kaupunginteatterissa esitetyn n\xc3\xa4ytelm\xc3\xa4n "Is\xc3\xa4nmaan Toivo", joka kertoo Lavin el\xc3\xa4m\xc3\xa4st\xc3\xa4. Martti Kadenius teki, yhdess\xc3\xa4 Lavin kanssa, Lavin lauluihin ja el\xc3\xa4m\xc3\xa4\xc3\xa4n perustuvan n\xc3\xa4ytelm\xc3\xa4n "El\xc3\xa4m\xc3\xa4ni Kronikka". Se kiersi esityksen\xc3\xa4 ymp\xc3\xa4ri Suomea vuosina 1995\xe2\x80\x931996._NEWLINE_Vuonna 2008 reggaemuusikko Jukka Poika julkaisi Laulajan testamentti -nimisen Lavin lauluja sis\xc3\xa4lt\xc3\xa4v\xc3\xa4n coverlevyn. Vesku Jokinen & Sundin pojat -yhtyeen vuonna 2012 julkaistulla Juuret -nimisell\xc3\xa4 coverlevyll\xc3\xa4 on muiden kotimaisten artistien lis\xc3\xa4ksi my\xc3\xb6s Lavin tekemi\xc3\xa4 kappaleita uusina versioina.\n_START_SECTION_\nEl\xc3\xa4m\xc3\xa4kerrat\n_START_PARAGRAPH_\nLavista on kirjoitettu kaksi el\xc3\xa4m\xc3\xa4kertaa. Tuula Salmi julkaisi "Laulun arvoinen Lavi" -kirjan Tammen kustantamana vuonna 1984. Syksyll\xc3\xa4 2012 ilmestyi Matti Halmeahon "Kun suksi ei luista - Veikko Lavin nuoruusvuodet" -teos, jossa kerrotaan Lavin el\xc3\xa4m\xc3\xa4st\xc3\xa4 syntym\xc3\xa4st\xc3\xa4 sotavuosiin \xe2\x80\x93 aikaan ennen levylaulajan uraa. Vuonna 2013 ilmestyi Matti Halmeahon kirjan jatko-osa "Laulajan testamentti - Veikko Lavin taiteilijavuodet 1950-1996", jossa kerrotaan Lavin el\xc3\xa4m\xc3\xa4kerta ensimm\xc3\xa4isist\xc3\xa4 levytyksist\xc3\xa4 eteenp\xc3\xa4in. My\xc3\xb6s useissa Lavin laulujen kokoelmalevyiss\xc3\xa4 ja nuottikokoelmissa on kerrottu h\xc3\xa4nen el\xc3\xa4m\xc3\xa4st\xc3\xa4\xc3\xa4n ja taiteilijan urastaan.'